**Αθήνα:** 25.11.2024

**Αρ. Πρωτ.:** 1144

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Αναμένοντας απαντήσεις από την Praktiker Hellas**

Αδιαφορώντας για τα άτομα με αναπηρία και την πρόσβασή τους

Μετά από καταγγελία συγγενή ατόμου με αναπηρία στην υπηρεσία της ΕΣΑμεΑ «Διεκδικούμε Μαζί» καθώς και στην Τροχαία, η εταιρεία Praktiker οφείλει να απαντήσει σε ερωτήματα που απευθύνει με έγγραφό της η ΕΣΑμεΑ, τα οποία κοινοποιεί παράλληλα και στους αρμόδιους υπουργούς. Σε μία χώρα με ανεπαρκείς χώρους στάθμευσης, με τεράστια προβλήματα στην προσβασιμότητα κάθε δημόσιου και ιδιωτικού χώρου, η διακηρυγμένη «ευαισθησία» στα λόγια και όχι στην πράξη προς τα άτομα με αναπηρία δημιουργεί ακόμη περισσότερα προβλήματα.

Τα ερωτήματα που θέτει η ΕΣΑμεΑ προς τη διοίκηση του Praktiker:

* Η πολιτική σας, όπως αναφέρεται στην επίσημη ιστοσελίδα της Praktiker Hellas, εφαρμόζεται;
* Οι υπάλληλοι της εταιρείας είναι εκπαιδευμένοι επαρκώς να εξυπηρετούν τους πελάτες με αναπηρία;

Η καταγγελία συνοπτικά έχει ως εξής (αναλυτικά στην επιστολή που επισυνάπτεται):

Το Σάββατο 23 Νοεμβρίου 2024 απογευματινές ώρες, η καταγγέλλουσα διαπίστωσε ότι όλες οι θέσεις στάθμευσης για άτομα με αναπηρία στο κατάστημα Praktiker στην Αγία Βαρβάρα ήταν κατειλημμένες από ΙΧ χωρίς το ανάλογο δελτίο στάθμευσης. Ενώ γνωστοποίησε άμεσα το ζήτημα σε υπαλλήλους του καταστήματος καθώς και στον υπεύθυνο βάρδιας, το αποτέλεσμα ήταν αρχικά αδιαφορία και στη συνέχεια άρνηση να κληθεί η Τροχαία «για να μην ενοχληθούν οι πελάτες»! Μάλιστα, σε ερώτηση ως προς την πολιτική της εταιρείας, η καταγγέλλουσα ενημερώθηκε ότι «δεν υπάρχει πολιτική και ότι η αρμοδιότητά της Praktiker σταματά στην χορήγηση θέσεων στάθμευσης».

Η καταγγέλλουσα επικοινώνησε τελικά η ίδια με την Τροχαία όπου απευθείας ανταποκρίθηκε στο περιστατικό.

Η αναπηρία αποτελεί μέρος της ανθρώπινης ποικιλομορφίας και τα άτομα με αναπηρία/χρόνιες/σπάνιες παθήσεις οφείλουν να τυγχάνουν σεβασμού και αξιοπρέπειας.

Η αναπηρία δεν προσφέρεται για ανέξοδες διακηρύξεις ευαισθησίας ή καμπάνιες περί κοινωνικής ευθύνης χωρίς ουσιαστικό αντίκτυπο.

Η ΕΣΑμεΑ καλεί τα άτομα με αναπηρία, με χρόνιες ή/και σπάνιες παθήσεις να διεκδικούν τα δικαιώματά τους και να καταγγέλλουν στην ΕΣΑμεΑ και στην υπηρεσία της «Διεκδικούμε Μαζί» κάθε περιστατικό που θέτει φραγμούς στην καθημερινότητά τους.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |